b'\n_START_ARTICLE_\nBadarska kultura\n_START_SECTION_\nLokacija in odkritja\n_START_PARAGRAPH_\nBadarsko kulturo so odkrili v El-Badariju (arabsko \xd8\xa7\xd9\x84\xd8\xa8\xd8\xaf\xd8\xa7\xd8\xb1\xd9\x8a\xe2\x80\x8e\xe2\x80\x8e) v Gornjem Egiptu. Najdi\xc5\xa1\xc4\x8de le\xc5\xbei na vzhodni obali Nila pribli\xc5\xbeno 200 km severozahodno od Luksorja (anti\xc4\x8dne Tebe). Dolgo je okoli 30 km. Na njem je veliko preddinasti\xc4\x8dnih pokopali\xc5\xa1\xc4\x8d, med katerimi so najpomembnej\xc5\xa1a Mostagedda, Deir Tasa in sam el-Badari, in najmanj enopreddinasti\xc4\x8dno naselje v Hammamiji. Prva izkopavanja sta vodila Guy Brunton in Gertrude Caton-Thompson v letih 1922 do 1931. V ve\xc4\x8dini lokalnih pokopali\xc5\xa1\xc4\x8d sta na\xc5\xa1la zna\xc4\x8dilno kerami\xc4\x8dno posodo, zlasti rde\xc4\x8de polirano s po\xc4\x8drnelimi pokrovi, posodo iz terakote, slonoko\xc5\xa1\xc4\x8dene \xc4\x8dlove\xc5\xa1ke figurice, tablice iz skrilavca, kamnite vaze in orodje iz kremena. Najdbe s pokopali\xc5\xa1\xc4\x8d so bile predmet \xc5\xa1tevilnih analiz, s katerimi se je posku\xc5\xa1alo razjasniti kronologijo in dru\xc5\xbebeno zgodovino badarskega obdobja.\n_START_SECTION_\nKulturne zna\xc4\x8dilnosti\n_START_PARAGRAPH_\nV badarskem obdobju so prebivalci pridelovali p\xc5\xa1enico in je\xc4\x8dmen, redili govedo, ovce in koze, ribarili v Nilu in lovili gazele. O njihovih zgradbah je malo znanega. Arheologi so na enem najdi\xc5\xa1\xc4\x8du odkrili ostanke lesa, ki bi lahko bili ostanki ko\xc4\x8de ali zaveti\xc5\xa1\xc4\x8da neznane oblike. Nekaj odkritih jam bi lahko slu\xc5\xbeilo za skladi\xc5\xa1\xc4\x8denje \xc5\xbeita. Na nekaj badarskih najd\xc5\xa1\xc4\x8dih so odkrili tudi sledove iz kasnej\xc5\xa1ega preddinasti\xc4\x8dnega obdobja._NEWLINE_Badarska pogrebna oprema je bila relativno skromna. Pokojnike so pokopali zavite v rogoznico ali \xc5\xbeivalske ko\xc5\xbee. V grob so prilo\xc5\xbeili pokojnikove osebne predmete, na primer \xc5\xa1koljke ali kamnite koralde. Na kamnitih paletah so odkrili tudi ostanke zelenega malahita, ki je morda slu\xc5\xbeil za li\xc4\x8denje.\n_START_SECTION_\nTrgovina\n_START_PARAGRAPH_\nBazaltne vaze, odkrite v badarskih mestih, so bile zagotovo trgovsko blago, ki je priplulo po reki s skrajnega severozahodnega dela Nilove delte. \xc5\xa0koljke so v velikih koli\xc4\x8dinah prihajale z Rde\xc4\x8dega morja, turkiz s Sinaja in baker s severa. Lonci s \xc5\xa1tirimi ro\xc4\x8daji iz trde ro\xc5\xbenate keramike so bili iz Sirije, \xc4\x8drna lon\xc4\x8denina z belimi vrezanimi vzorci pa neposredno z zahoda ali juga. Plo\xc5\xa1\xc4\x8de porfirita so bile iz Nubije, \xc4\x8deprav so verjetno izvirale z gora ob Rde\xc4\x8dem morju. Polo\xc5\xa1\xc4\x8dene koralde iz lojevca se zagotovo niso izdelovale ob srednjem Nilu. Vse to pomeni da Badarci niso bili izolirano pleme, ampak so imeli stike z vsemi kulturami v svoji okolici. Velikost in krhkost velikih loncev ka\xc5\xbee tudi to, da niso bili nomadi, saj bi bila taka posoda zanje neuporabna.\n_START_SECTION_\nIzvor\n_START_PARAGRAPH_\nBadarska kultura je imela ve\xc4\x8d virov, od katerih je bil verjetno najmo\xc4\x8dnej\xc5\xa1i vpliv zahodne pu\xc5\xa1\xc4\x8dave. Kultura ni bila omejena samo na okolico Badarija, ker so podobne najdbe odkrili tudi dale\xc4\x8d na jugu v Mahgar Denderi, Armantu, Elkabu in Nehenu in na vzhodu v Wadi Hammamatu._NEWLINE_Analize zob fosilov so pokazale, da so bili Badarci zelo sorodni z drugimi afroazijsko govore\xc4\x8dimi ljudstvi iz severovzhodne Afrike in Magreba.'